17/06/2015 | Administración LocalMunicipal
Narón
Secretaría
Anuncio aprobación definitiva da Ordenanza municipal reguladora do servizo de taxi no Concello de Narón

Coa publicación do anuncio no Boletín Oficial da Provincia de A Coruña nº 77 do día 27 de abril de 2015, mediante o que se expoñía ao público a aprobación inicial da Ordenanza municipal reguladora do servizo de taxi no Concello de Narón, logo de transcorrer o prazo sen que se presentara ningunha alegación, fica automaticamente elevado a definitivo o acordo plenario inicial aprobatorio da devandita ordenanza, publicándose o seu texto íntegro, para o seu xeral coñecemento e en cumprimento do disposto no artigo 70.2 da Lei 7/1985, de 2 de abril, Reguladora das Bases de Réxime Local. Contra o presente acordo, poderá interpoñerse recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses a contar dende o día seguinte á publicación do presente anuncio. Narón, 10 de xuño de 2015 O Alcalde José M. Blanco Suárez ORDENANZA REGULADORA DO SERVIZO DE TAXI TÍTULO PRELIMINAR Obxecto e ámbito de aplicación Artigo 1. Obxecto A presente ordenanza ten por obxecto regular o réxime xurídico aplicable ao servizo de taxi prestado ao amparo das licenzas de taxi do municipio Narón. Para os efectos desta Ordenanza considerase servizos de taxi, o transporte público e discrecional de persoas viaxeiras realizado por persoas físicas en vehículos de turismo que constan con signos distintivos de taxi e que se realiza por conta allea mediante retribución económica suxeita a tarifa e dispoñendo dos correspondentes títulos habilitantes para a prestación do servizo. Artigo 2. Lexislación No non previsto na presente Ordenanza ou nas súas disposicións complementarias, serán de aplicación directa as normas da Lei 4/2013 de 30 de maio; e supletoriamente seguirase o Regulamento Nacional de Servizos urbanos de Transportes en Automóbiles Lixeiros, aprobado por Real Decreto 763/1979, de 16 de marzo, e as súas modificacións aprobadas por Real Decreto 1080/89 de 1 de setembro, e Real Decreto 236/1983, de 9 de febreiro. TÍTULO I OS TITULOS HABILITANTES. AS LICENZAS MUNICIPAIS Artigo 3. Títulos habilitantes 1. A prestación dos servizos de taxi está suxeita á obtención previa dos correspondentes títulos administrativos que habiliten os seus titulares para exerceren a dita actividade.2. Constitúen títulos habilitantes para a prestación dos servizos de taxi os seguintes: a) Licenzas de taxi: que habilita para a prestación dos servizos urbanos de taxi e que son outorgadas polo Concello. b) As autorizacións interurbanas de taxi: permiten a prestación dos servizos interurbanos de taxi e son outorgadas polo órgano competente da consellería que teña atribuídas as competencias en materia de transportes.3. As licenzas de taxi e as autorizacións interurbanas de taxi estarán vinculadas e a súa obtención efectuarase mediante o procedemento coordinado de outorgamento. Das licenzas de taxi Artigo 4. Licenza de taxi Para a prestación do servizo de taxi requírese a obtención da licenza de autotaxi, cuxo outorgamento corresponde ao Concello de Narón. Artigo 5. Requisitos para ser titular da licenza Só poderán ser titulares de licenzas de taxi as persoas físicas que acrediten o cumprimento dos seguintes requisitos: a) Ter a nacionalidade española ou dun estado membro da Unión Europea, ou doutro Estado co que, en virtude do disposto en acordos, tratados ou convenios internacionais subscritos por España, non sexa esixible o requisito da nacionalidade; ou contar coas autorizacións ou permisos de traballo que, de acordo co disposto na lexislación sobre dereitos e liberdades dos estranxeiros en España, resulten suficientes para amparar a realización da actividade de transporte en nome propio. b) Acreditar a titularidade do vehículo de turismo en calquera réxime de utilización xuridicamente válido. c) Xustificar o cumprimento as obrigas de carácter fiscal, laboral e social establecidas pola lexislación vixente. d) Dispoñer de vehículos, aos que han de referirse as licenzas, que cumpran os requisitos técnicos da presente ordenanza. e) Dispoñer da capacitación profesional que regulamentariamente se estableza para prestar os servizos de taxi. f) Ter cuberta a responsabilidade civil polos danos que se poidan ocasionar na prestación do servizo. g) Estar ao corrente das obrigacións de carácter fiscal, laboral e social esixidas na lexislación vixente, así como non ter débedas co Concello de Narón h) Os demais requisitos que se establezan regulamentariamente Artigo 6. Número máximo de licenzas e outorgamento de novas licenzas 1. O número máximo de licenzas das que poderá dispoñer un mesmo titular será dunha soa licenza, non podendo ser titular de licenza de taxi en distintos Concellos.2. O outorgamento de novas licenzas de autotaxi corresponde ao Concello de Narón e realizarase mediante concurso público, ao que se poderán presentar as persoas que cumpran os requisitos para ser titulares de licenzas de taxi, tras consulta previa ás asociacións representativas dos titulares de licenzas.3. O Concello de Narón aprobará as bases das convocatorias nas cales se determinará o procedemento a seguir e os criterios a valorar para as adxudicacións que, en todo caso, deberán garantir os principios de publicidade, igualdade de oportunidades, libre concorrencia e non discriminación.4. Na convocatoria do concurso faranse constar os criterios de adxudicación, entre os que se valorará de modo preferente a antigüidade como condutor ou condutora de taxi. Tamén serán obxecto de valoración: - A dedicación previa á profesión de taxista - Que o vehículo de turismo que se pretende adscribir á licenza de taxi sexa adaptado para o transporte de persoas con mobilidade reducida durante o tempo mínimo que se estableza na dita convocatoria, de ser o caso. - A introdución das tecnoloxías na motorización, deseño, materiais, peso e similares, que permitan a máxima eficiencia enerxética; a utilización de combustibles renovables, a minimización do ruído e das emisións de CO2 e outros gases e partículas contaminantes, e a optimización de reciclaxe posible dos materiais empregados, así como a evitación de compostos organoclorados. Cando para o outorgamento da licenza se considere como criterio de valoración algunha das citadas características, os vehículos que se adscriban a esta nos casos de substitución de vehículo ou de transmisión da licenza, deberán reunir, como mínimo, as características técnicas que fosen valoradas no procedemento de outorgamento da licenza á que se adscriban.5. O outorgamento de licenzas de taxi virá determinado, en todo caso, pola necesidade e pola conveniencia do servizo que se vai prestar ao público atendendo a caracterización da oferta e da demanda existente no ámbito territorial, así como polo mantemento da calidade e do servizo e pola sustentabilidade na súa explotación.6. Como regra xeral, o número máximo de licenzas de taxi determinarase de conformidade co disposto no artigo 6.2 e 6.3 da Lei 4/2013 de 30 de maio de transporte público de persoas en vehículos de turismo de Galicia.7. O Concello de Narón, poderá establecer un continxentamento específico para o seu ámbito territorial, diferente do previsto no parágrafo anterior, mediante a tramitación do correspondente procedemento administrativo. Artigo 7. Vinculación de licenzas de taxi e de autorizacións interurbanas de taxi 1. Existirá unha vinculación entre licenzas de taxi e autorizacións interurbanas de taxi, e será preciso dispoñer de ambos os títulos para a realización da actividade.2. A vinculación entre licenzas de taxi e autorizacións interurbanas de taxi supón a suspensión ou a extinción da licenza de taxi ou da autorización interurbana de taxi dará lugar, respectivamente, á suspensión ou á extinción do outro título habilitante a que estea vinculado. Artigo 8. Procedemento coordinado para o outorgamento de licenzas de taxi e de autorizacións interurbanas de taxi 1. A iniciativa para o outorgamento de novas licenzas de taxi e autorizacións interurbanas de taxi corresponderá ao Concello de Narón.2. Para tal fin, o Concello de Narón remitirá á dirección xeral competente en materia de transportes da Xunta de Galicia unha memoria na cal se especificarán as licenzas de taxi existentes e a dispoñibilidade de contixente.3. Á vista da memoria e do contixente do número de licenzas de taxi, a dita dirección xeral emitirá informe vinculante referente ao outorgamento das autorizacións interurbanas de taxi correspondentes.4. De ser favorable o dito informe, o Concello de Narón, poderá tramitar o concurso para a adxudicación das licenzas de taxi.5. Con carácter previo á súa resolución, terá que remitirse á dirección xeral da Xunta de Galicia competente en materia de transportes a documentación das persoas seleccionadas, co fin de que no prazo máximo de tres meses emita informe de modo vinculante sobre o cumprimento dos requisitos para poder ser titular de autorizacións interurbanas de taxi. Unha vez remitido o informe, o Concello, de modo congruente co disposto nel, resolverá o concurso e adxudicará as correspondentes licenzas de taxi, que inscribirá no Rexistro de Títulos Habilitantes. Artigo 9. Transmisión 1. Logo da autorización das administracións competentes, os títulos habilitantes para a prestación de servizos de taxi serán transmisibles a calquera persoa física que o solicite e acredite que cumpre cos requisitos para ser titular destes segundo o establecido nesta lei. A dita transmisión non terá a consideración de outorgamento de novos títulos.2. No suposto de falecemento da persoa titular, os seus herdeiros adquirirán os dereitos e as obrigas inherentes aos títulos habilitantes. Poderá figurar, no caso de que se constitúa, unha comunidade de herdeiros como titular dos ditos títulos habilitantes por un período máximo de dous anos desde o falecemento do causante. Transcorrido ese período, os títulos deberán constar adscritos a nome dunha persoa física e caducarán no caso de non observar a dita obriga. Articulo 10. Procedemento de Transmisión 1. Logo da autorización das administracións competentes, os títulos habilitantes para a prestación de servizos de taxi serán transmisibles a calquera persoa física que o solicite e acredite que cumpre cos requisitos para ser titular destes segundo o establecido nesta lei. A dita transmisión non terá a consideración de outorgamento de novos títulos.2. O vehículo a que se refiren os títulos habilitantes transmitidos poderá ser o mesmo ao cal anteriormente estiveren referidos cando o novo titular adquirise a disposición sobre tal vehículo.3. Para a transmisión dos títulos habilitantes, a persoa interesada solicitará, en primeiro lugar, o da licenza de taxi e, unha vez verificado polo órgano competente o cumprimento dos requisitos para autorizar a dita transmisión, o dito órgano competente remitirá unha copia da solicitude de transmisión e da documentación existente á dirección xeral competente en materia de transportes da Xunta de Galicia, que emitirá informe, no prazo dun mes, sobre a procedencia de transmitir a autorización interurbana de taxi.4. A transmisión da licenza de taxi non se poderá autorizar nas seguintes circunstancias: a) Se non transcorreron polo menos dous anos desde a adquisición polo transmitente da condición de titular da licenza de taxi e da autorización interurbana de taxi. A limitación temporal indicada non será aplicable no caso de xubilación, falecemento ou declaración de incapacidade para prestar o servizo de taxi. b) Se o transmitente e o adquirente non están ao día das súas obrigas tributarias e de seguridade social e das relacionadas coa actividade propia do servizo de taxi. c) Se non están satisfeitas as sancións pecuniarias que lles puidesen ser impostas, por resolución administrativa firme, ao transmitente ou ao adquirente, derivadas do exercicio da actividade como taxista. d) Se o adquirente, como consecuencia da transmisión, supera o límite máximo de concentración de licenzas de taxi nun mesmo titular ou se é o titular dunha ou máis licenzas de taxi noutro concello. e) No caso de que o informe previsto no punto 3 deste artigo teña carácter desfavorable ou transcorrese o prazo fixado neste informe para materializar a transmisión da licenza de taxi. f) Se o adquirente non reúne os requisitos para ser titular dunha licenza g) Calquera outras limitacións que se establezan na normativa que lle sexa de aplicación.5. A transmisión da licenza de taxi estará condicionada, na súa eficacia, ao outorgamento da autorización interurbana de taxi ao novo titular. Para tal fin, unha vez autorizada a transmisión da licenza de taxi polo concello e unha vez inscrita a nova titularidade no Rexistro de Títulos Habilitantes, a persoa interesada deberá solicitar á dirección xeral competente en materia de transportes da Xunta de Galicia a transmisión da autorización interurbana de taxi, que resolverá de xeito congruente co contido do informe previsto no punto 3 deste artigo. No prazo máximo dun mes desde a notificación da autorización de transmisión desta última deberá darse inicio efectivo ao exercicio da actividade.6. Transcorridos tres meses dende a presentación da solicitude de transmisión si non se ditase ou notificase resolución expresa, entenderase desestimada.7. A persoa que transmita unha licenza de taxi non poderá volver ser titular doutra licenza de taxi no mesmo municipio ata que transcorra un período de cinco anos dende a transmisión.8. Non se poderá realizar ningún tipo de negocio xurídico que comporte a transmisión das licenzas de taxi e das autorizacións interurbanas de taxi, e dos vehículos afectos a elas, á marxe do procedemento legalmente establecido. Artigo 11. Rexistro municipal de licenzas 1. No rexistro municipal de licenzas anotaranse, en todo caso: a) Os titulares das licenzas e os seus datos identificativos. b) Os condutores dos vehículos afectos ás licenzas e os seus datos identificativos. c) Os titulares de permisos municipais de condutor de autotaxi e os seus datos identificativos. d) Os vehículos afectos ás licenzas e os seus elementos. e) As infraccións cometidas e as sancións impostas aos titulares das licenzas. f) A situación administrativa na que se atopa a licenza, en actividade, suspensión ou excedencia, e data de efecto da devandita situación. Extinción da licenza, se se produce, a súa causa e a data. g) A autorización para exhibir publicidade. h) A efectos meramente informativos, anotaranse os peñoramentos, cargas e gravames de licenzas que sexan comunicadas ao concello mediante certificación ou resolución emitida para o efecto polo rexistrador ou autoridade xudicial competente.2. Os titulares das licenzas de autotaxi están obrigados a comunicar os cambios de domicilio e demais datos e circunstancias que deban figurar no rexistro no prazo dun mes.3. O acceso, o tratamento ou a cesión de datos consignados no dito rexistro axustaranse á normativa vixente en materia de rexistros administrativos e protección de datos persoais. Serán públicos, en todo caso, os datos referidos á identificación do titular das licenzas de taxi e mais dos vehículos e dos condutores ou condutoras adscritos a elas, así como a vixencia, a suspensión ou a extinción dos títulos habilitantes. Artigo 12. Dedicación A persoa titular da licenza de taxi terá plena e exclusiva dedicación á actividade de taxi. Artigo 13. Suspensión temporal As licenzas de taxi poderán ser suspendidas temporalmente por un período máximo de dous anos nos seguintes casos: a) Por solicitude da persoa titular, cando deba deixar de exercer a actividade temporalmente por unha causa xustificada. b) De oficio, no caso de transmisións forzosas, cando a persoa adxudicataria non reúna os requisitos para ser titular. As solicitudes de suspensión enténdense estimadas se no prazo de tres meses o Concello non tivese ditado e notificado resolución expresa; pero non se estimará unha solicitude de suspensión até que transcorran dous anos contados dende a data de finalización do anterior período de suspensión, salvo causas de forza maior. Transcorrido un mes dende a finalización do prazo de suspensión sen que se reanudase o servizo de xeito efectivo, incorrerase en causa de caducidade da licenza. Autorizada a suspensión polo Concello, o titular deberá retirar do vehículo os distintivos que o identifican como taxi así, como o taxímetro que será comprobado polo Concello, e facer entrega no Concello da licenza de taxi e do permiso municipal de conductor. Artigo 14. Extinción As licenzas de autotaxi extinguiranse polas seguintes causas: a) Renuncia do seu titular ou falecemento de este, sen herdeiros. b) Revogación polo Concello de Narón, polos motivos previstos nesta ordenanza e a normativa que resulte de aplicación, tras a tramitación do correspondente expediente que requirirá en todo caso da audiencia do titular da licenza que se pretenda revogar. c) Caducidade, nos casos de incumprimento polo titular das condicións que xustificaron o seu outorgamento. Declararase a caducidade das licencias nos seguintes casos: • Incumprimento do titular das condicións que xustificaron o seu outorgamento • Non iniciar o servizo transcorrido no prazo dun mes dende a finalización da suspensión • Falta de dedicación do titular á actividade cando fose esixible • A obtención, xestión ou explotación da licenza de calquera forma non prevista legalmente Poderanse revogar as licenzas de taxi por motivos de oportunidade de interese público, tales como circunstancias sobrevidas non imputables ao titular que aconsellase reducir o número de licenzas por caída da demanda, exceso de oferta ou circunstancias xustificadas. Neste suposto o titular terá dereito á correspondente indemnización económica que se calculará de conformidade con aqueles parámetros obxectivos que determinen o seu valor real no mercado. O órgano competente para incoar o procedemento de extinción de licenzas, poderá adoptar mediante resolución motivada, como medida provisional, a prohibición de transmisión da licenza de taxi ou outra que estime axeitada para asegurar a eficacia final da resolución que puidera recaer. No procedemento de extinción de licenzas de taxi, deberá quedar garantida en todo caso, a audiencia ás persoas interesadas. TÍTULO II Dos vehículos afectos ás licenzas Artigo 15. Normas xerais 1.- Cada licenza de taxi terá afecto un vehículo clasificado como turismo de acordo coas disposicións deste título e normativa de aplicación.2. Os vehículos deberán manter os requisitos, características e elementos mínimos obrigatorios citados neste título. A adecuación, conservación e limpeza de todos os elementos e instalacións do vehículo serán responsabilidade do titular. No caso de substitución do vehículo afecto a unha licenza, o novo vehículo non poderá pasar a antigüidade do substituído, ou, noutro caso, non superar a antigüidade de dous anos. Os vehículos que se adscriban a novas licenzas outorgadas conforme ao disposto no artigo 6, non poderán ter unha antigüidade superior a dous anos. Artigo 16. Requisitos 1. Os vehículos non poderán superar a antigüidade de 10 anos contados desde a súa primeira matriculación, calquera que sexa o país onde esta se producise.2. As emisións do vehículo non poderán superar os 160g/km de CO2, cantidade suxeita as posibles variacións da normativa vixente, nin os límites da Norma Euro 6, no que respecta a emisións de contaminantes locais. Artigo 17. Características Corresponde ao Concello de Narón autorizar as marcas e modelos de vehículos para o servizo de taxi, de entre os homologados polo órgano competente en materia de Industria, tras consulta ás asociacións representativas dos titulares de licenzas. Estes vehículos deberán estar clasificados como turismos e ter as seguintes características: a) Carrocería pechada con portas de fácil acceso e funcionamento que facilite a manobra con suavidade. b) As dimensións mínimas e as características do habitáculo interior do vehículo e dos asentos serán as precisas para proporcionar ao usuario e ao condutor a seguridade e comodidade propias deste tipo de servizo. As especificacións técnicas sobre esta materia recóllense no anexo I. c) A tapicería será de cores e deseño discreto, uniforme en todos os asentos, sen coloracións vivas nin motivos engadidos debendo ser dun material de fácil limpeza. d) O piso irá recuberto dun material antiescorregadizo e fácil de limpar. e) Estarán provistos de repousacabezas en todas as prazas. f) Fiestras provistas de lúas transparentes e irrestelables en todas as portas e na parte posterior do vehículo, de modo que se consiga a maior visibilidade, luminosidade e ventilación posibles. As situadas nas portas deben resultar accionables a vontade do usuario. g) Iluminación eléctrica interior que permita en horas nocturnas a perfecta visibilidade do cadro de mandos, do taxímetro e de todos os elementos de control do vehículo, e que proporcione iluminación suficiente do habitáculo para facilitar o cambio de moeda. h) Cilindrada e prestacións técnicas idóneas que garantan unha correcta condución e unha adecuada prestación do servizo. i) Dispositivos de calefacción e aire acondicionado. j) Dotación de extintor de incendios. k) Dotación de catro portas como mínimo para o acceso de ocupantes que deben resultar accionables a vontade do usuario, a excepción da do condutor. l) Os vehículos contarán cun espazo dedicado ao maleteiro totalmente independente e diferenciado do habitáculo destinado a pasaxe, suficiente para transportar o equipaxe do mesmo, o que non será aplicable ós vehículos adaptados para transporte de persoas con mobilidade reducida, dadas as especiais características deste vehículo. Artigo 18. Número de prazas 1. Con carácter xeral, as licenzas de taxi outorgaranse para vehículos cunha capacidade mínima de cinco e máxima de ata sete prazas, incluída a persoa conductora, debendo figurar esta capacidade máxima tanto no permiso de circulación como no certificado de características do vehículo.2. Os vehículos con anteparo de seguridade terán unha capacidade para transportar pasaxeiros inferior nunha praza, ampliable cando o condutor autorice a utilización do asento contiguo.3. Non obstante, logo da motivación da súa necesidade e conveniencia, poderán autorizarse vehículos de ata nove prazas, incluída a da persoa conductora, tendo en conta as circunstancias derivadas da necesidade de atender as características especiais da zona onde se deba prestar o servizo, en particular cando se trate trate de zonas de especiais características xeográficas, de poboación ou de débil tráfico. Artigo 19. Modificacións Para realizar modificacións no vehículo que afecten a calquera das características enumeradas nos artigos anteriores, ademais das autorizacións que procedan dos órganos competentes en materia de Industria e Tráfico, requirirase a autorización do Concello de Narón. Artigo 20. Substitución 1. Requírese a autorización do Concello de Narón para substituír o vehículo afecto á licenza por outro, o cal deberá cumprir os requisitos previstos nesta ordenanza.2. Os vehículos que figuren identificados, aos cales se adscriban as licenzas de taxi para o exercicio da actividade, poderán ser substituídos por outros, logo da autorización do Concello, sempre que o vehículo que substitúa o anterior sexa máis novo e reúna as condicións esixidas para a prestación do servizo. Artigo 21. Vehículos adaptados Os vehículos cualificados como accesibles e adaptados cumplirán as condicións e requisitos establecidos no Real Decreto 1544/2007, de 23 de novembro, polo que se regulan as condicións básicas de accesibilidade e no discriminación para o acceso e utilización dos modos de transporte para persoas con discapacidade ou norma que o substitúa. O Concello establecerá as disposicións oportunas para que se garanta a existencia de vehículos de taxi adaptados para transportar persoas usuarias con mobilidade reducida e en cadeira de rodas, de conformidade co establecido pola lexislación vixente. Para tal efecto, deberá establecerse un réxime de coordinación de horarios, así como un calendario semanal de dispoñibilidade destes vehículos. O número mínimo de taxis adaptados deberá ser suficiente para atender as necesidades existentes en función do tamaño da poboación e das circunstancias socioeconómicas da zona, e garantirase a porcentaxe mínima de vehículos adaptados de conformidade coa lexislación sectorial específica. Os taxis adaptados darán servizo preferente ás persoas con mobilidade reducida, pero non terán ese uso exclusivo. Os condutores e condutoras serán os responsables da colocación das ancoraxes e dos cintos de seguridade e da manipulación dos equipamentos instalados que faciliten o acceso aos vehículos e a saída deles das persoas con mobilidade reducida. Artigo 22. Elementos mínimos obrigatorios 1. Os vehículos afectos ás licenzas de autotaxi deberán ir provistos dos seguintes elementos mínimos obrigatorios: a) Sistema tarifario integrado por taxímetro e módulo luminoso indicador de tarifa múltiple que deberá estar debidamente precintado, homologado e verificado de acordo coas normas establecidas polo órgano competente en materia de metroloxía. Para aqueles táximetros instalados con posterioridade a Lei 4/2013 de 30 de maio, de de transporte público de persoas en vehículos de turismo de Galicia, deberán incorporar impresora de factura b) Lectora que permita aos usuarios o pago con tarxeta de crédito e débito 2. O aparato taxímetro e o módulo luminoso permitirán en todos os percorridos a aplicación das tarifas vixentes e a súa visualización. O taxímetro situarase no terzo central da parte dianteira do interior da carrocería, de forma que en todo momento resulte clara, visible e cómoda para os viaxeiros a lectura dos valores que teñen que ser exhibidos, e terá que estar iluminado cando estea en funcionamento. Deberá incorporar unha opción para permitir o cómputo do tempo de servizo, a súa visualización e a desactivación da función taquicronométrica ao esgotarse o tempo asignado, que entrará en funcionamento no caso de que se determine un tempo máximo diario de prestación do servizo.3. As interrupcións provisionais do contador nos termos establecidos no artigo 41 producirán o cambio simultáneo na tarifa reflectida polo módulo luminoso, que deberá indicar tarifa 0.4. O tícket da impresora deberá conter os seguintes datos mínimos: a. A. P. C. de Narón encabezando o tícket. b. Número e, se é o caso, serie do tícket. c. Número de licenza. d. Número de identificación fiscal, así como nome e apelidos completos do titular da licenza. e. Datos de identificación do cliente. f. Data e hora inicial e final do percorrido. g. Orixe e destino da viaxe. h. Distancia percorrida expresada en Km. i. Detalle da tarifa expresada en euros cos seguintes datos: i. Importe do servizo ii. Tarifas aplicadas iii. Detalle de suplementos iv. Cantidade total facturada coa expresión “ IVE incluído” Os puntos e. e g. deberanse cubrir a man, se a impresora non permite a súa impresión.5. Só no caso de avaría da impresora, poderase substituír o tícket por un recibo que deberá conter os mesmos datos mínimos que se establecen para o tícket no apartado anterior. Artigo 23. Módulo luminoso En todo caso, os taxis deben estar equipados cun módulo luminoso exterior que sinale claramente, de acordo coa normativa técnica de aplicación, tanto a dispoñibilidade do vehículo ara prestar o servizo como a tarifa que resulten aplicable. Corresponde ao Concello de Narón autorizar as marcas e modelos de módulos luminosos ou capelas a instalar nos vehículos autotaxi que deberán estar homologados, tras consulta ás asociacións representativas dos titulares de licenzas. O módulo luminoso dispoñerá de vista a dobre cara e estará composto dun soporte ou bastidor branco, que non presentará arestas cortantes, no que irán aloxados os seguintes compartimentos coa denominación que a continuación se detalla: a) Tarifas: indicará o número da tarifa ou letra que en cada momento marque o taxímetro. b) Letreiro taxi: con fondo de cor negra e a palabra TAXI en maiúsculas de cor amarela. c) Luz verde de “libre”: indicará co seu acendido e apagado a situación de dispoñibilidade do vehículo durante o día e a noite. O módulo instalarase na zona central da parte anterior do teito do vehículo situándose, segundo o sentido da marcha, a caixa de tarifas na súa parte esquerda e o de luz verde na súa parte dereita. As especificacións técnicas relativas aos módulos luminosos recóllense no anexo II Artigo 24. Elementos de seguridade 1. Corresponde ao Concello de Narón autorizar a instalación dos anteparos de seguridade nos vehículos autotaxi, de entre os homologadas polo órgano competente de Industria e tras consulta ás asociacións representativas dos titulares de licenzas. As especificacións técnicas relativas á instalación dos anteparos recóllense no anexo III 2. O anteparo será transparente, contará cun dispositivo para efectuar o pago dos servizos desde o interior do vehículo, que resulte suficientemente iluminado unha vez instalado o anteparo, e permitirá a comunicación verbal entre os usuarios e o condutor cando iso sexa necesario a xuízo dos usuarios sen que teñan que accionar ningún elemento do sistema.3. Corresponde ao Concello de Narón autorizar os sistemas de comunicación ou cámaras que por motivos de seguridade poderán instalarse nos vehículos autotaxi. Esta autorización estará condicionada ao cumprimento da normativa aplicable a este tipo de sistemas, especialmente en materia de seguridade e protección de datos.4. A desmontaxe destes elementos deberá ser comunicada polo titular da licenza no prazo dun mes, mediante a instancia oportuna. Artigo 25. Pinturas, distintivos e adhesivos 1. Os vehículos destinados ao servizo de autotaxi serán de cor blanco No interior do vehículo, en sitio visible para os viaxeiros, colocaranse os adhesivos coas tarifas vixentes, así como unha placa co número da licenza municipal, o número de prazas e a matrícula do vehículo. Así mesmo, en sitio accesible, situaranse os mesmos datos en sistema braille.2. As especificacións técnicas relativas ás pinturas, distintivos e adhesivos recóllense no anexo IV.3. A colocación de calquera outro distintivo, símbolo ou adhesivo distinto aos autorizados nesta ordenanza requirirá a previa autorización municipal. Artigo 26. Publicidade 1. O Concello de Narón poderá autorizar aos titulares das licenzas de autotaxi a contratación e colocación de anuncios publicitarios comerciais no interior dos vehículos, así como, publicidade institucional do taxi no exterior.2. Para os anuncios publicitarios comerciais, os titulares de licenza deberán solicitar a correspondente autorización, a cal se concederá de forma individualizada para cada licenza municipal. A validez da autorización coincidirá co ano natural, polo que caducará o 31 de decembro de cada ano. A publicidade institucional non requirirá autorización.3. Os anuncios publicitarios deberán exhibirse e difundirse nun soporte autorizado polo Concello de Narón. As persoas que soliciten esta autorización, deberán acreditar que o soporte está homologado pola Administración competente e que é dun material que non ocasiona perigo ou toxicidade aos pasaxeiros.4. A exhibición e difusión de mensaxes publicitarias realizadas por medios audiovisuais deberá incluír información relativa ao servizo de taxi e á cidade de Narón.5. As autorizacións ás que se refire o presente artigo outorgaranse con suxeición á lexislación vixente en materia de publicidade, tráfico e seguridade viaria e á normativa xeral de publicidade; e sempre que se conserve a estética do vehículo, non se impida a visibilidade, nin xere ningún risco e non atente contra a imaxe do sector. Queda prohibida toda publicidade sexista ou que atente contra os dereitos das persoas.6. Para a autorización dos soportes publicitarios, consultarase ás organizacións representativas dos titulares de licenzas. TÍTULO III Dos condutores dos vehículos de autotaxi Artigo 27. Normas xerais Para exercer a actividade de condutor de vehículos de autotaxi requirirase ser titular do permiso municipal de condutor de autotaxi en vigor e estar en posesión da tarxeta de identificación de condutor. Ambos os documentos serán expedidos polo Concello de Narón. Artigo 28. O permiso municipal de condutor de autotaxi 1. Para obter o permiso municipal de condutor de autotaxi será necesario ser declarado apto no exame que convoca para ese efecto o Concello de Narón, e acreditar o cumprimento dos requisitos establecidos no apartado 3 deste artigo.2. O exame consistirá nunha proba dirixida a avaliar o coñecemento dos aspirantes sobre temas relacionados coa prestación do servizo de taxi e versará, polo menos, sobre as seguintes materias: a) Medio físico, localización de oficinas públicas, centros oficiais, hoteis principais e lugares de lecer e recreo de masas e os itinerarios máis directos para chegar aos puntos de destino. b) Contido da presente ordenanza e da normativa vixente reguladora dos servizos de transporte público urbano en automóbiles de turismo que sexa de aplicación e tarifas aplicables a estes servizos. c) Coñecemento básico da lingua castelá e galega. Así mesmo, o exame incluirá a realización dunha proba psicotécnica. O Concello de Narón publicará a relación de temas sobre os que versarán as preguntas do exame, tras consulta previa ás asociacións representativas do sector.3. No prazo de quince días hábiles contados a partir da publicación dos resultados do exame, os aspirantes terán que presentar os documentos acreditativos de que cumpren os seguintes requisitos: a) Estar en posesión de permiso de conducir da clase B ou superior a esta, con polo menos un ano de antigüidade, e superar as probas específicas de control de coñecementos que prevexa a normativa en materia de tráfico e seguridade viaria (permiso de condución BTP). b) Non padecer enfermidade infecto-contaxiosa ou impedimento físico ou psíquico que imposibilite ou dificulte o normal exercicio da profesión de condutor de autotaxi, nin ser consumidor habitual de estupefacientes ou bebidas alcohólicas. b) Título de Graduado en Educación Secundaria Obrigatoria, ou equivalente. No caso de titulacións obtidas no estranxeiro deberase estar en posesión da credencial que acredite a súa homologación ou validación, se é o caso. c) Cantos outros requisitos resulten, se é o caso, esixibles de conformidade co disposto na lexislación de tráfico e seguridade viaria. A falta de acreditación en tempo e forma dos requisitos citados anteriormente determinará que o aspirante quede decaído no seu dereito. Artigo 29. Validez e renovación 1. O permiso municipal de condutor de autotaxi terá unha validez de cinco anos, ao remate do cal poderá ser renovado polo Concello de Narón, por novos e iguais períodos de validez, a instancia do seu titular, tras a realización da proba e a acreditación documental dos requisitos referidos nos apartados 2 e 3 do artigo anterior.2. Para a renovación non será necesario realizar a proba a que fai referencia o apartado 2 do artigo anterior, sempre que se acredite desempeñar habitualmente a actividade de condutor de autotaxi, polo menos doce meses, durante os últimos cinco anos. Noutro caso, será preciso superar esta proba.3. A renovación do permiso municipal de condutor de autotaxi poderase solicitar con tres meses de antelación á data en que finalice o seu período de validez.4. Transcorrido o período de validez sen que se solicitase a renovación do permiso municipal de condutor de autotaxi, o seu titular deberá obter un novo permiso. Artigo 30. Devolución O permiso municipal de condutor de autotaxi deberá ser entregado ao Concello de Narón polos seus titulares ou herdeiros, no prazo máximo de dez días hábiles, cando se cese no exercicio da actividade de condutor de autotaxi, en todo caso, polos seguintes motivos: a) Por xubilación. b) Por declaración definitiva de incapacidade permanente absoluta. c) Pola retirada do permiso de conducir a que se refire a letra a) do apartado 3, do artigo 28 da presente ordenanza. d) Por transcorrer o prazo de validez sen solicitar a renovación. e) Cando así o dispoña unha norma legal ou regulamentaria. f) Por falecemento do titular. Artigo 31. A tarxeta de identificación de condutor autotaxi 1.- Para a adecuada identificación do condutor de autotaxi, o Concello de Narón expedirá a tarxeta de identificación de condutor que conterá unha fotografía do condutor, así como, entre outros datos, o nome e apelidos; número e data de validez do permiso municipal de condutor de autotaxi; matrícula/s do vehículo/s e número/s da licenza/s á que se atope adscrito, así como a modalidade laboral en que se presta o servizo. En caso de tratarse dunha modalidade a tempo parcial, a tarxeta incluirá o horario de traballo.2.- A tarxeta de identificación, que deberá portarse sempre que se estea prestando servizo, colocarase na parte inferior dereita do cristal dianteiro do vehículo de forma que resulte visible tanto desde o interior como desde o exterior. Artigo 32. Requisitos para a expedición 1. Corresponde ao titular da licenza de autotaxi a solicitude da tarxeta de identificación de condutor de autotaxi propia e/ou a dos seus condutores asalariados, previo pago da taxa correspondente.2. Para a expedición da tarxeta de identificación de condutor de autotaxi do propio titular da licenza, deberá acreditarse documentalmente que o titular cumpre os seguintes requisitos: a) Estar en posesión do permiso municipal de condutor de autotaxi en vigor. b) Declaración de non estar desempeñando simultaneamente outros traballos c) Estar dado de alta no réxime que corresponda da Seguridade Social.3. Para a expedición da tarxeta de identificación dos condutores asalariados deberá acreditarse documentalmente que os condutores cumpren os seguintes requisitos: a) Estar en posesión do permiso municipal de condutor de autotaxi en vigor. b) Declaración de non estar desempeñando simultaneamente outros traballos que afecten á súa capacidade física para a condución ou que repercutan negativamente sobre a seguridade viaria. c) Estar inscritos como condutores e en situación de alta no réxime da Seguridade Social de acordo coa lexislación laboral vixente. d) Posuír contrato de traballo debidamente cuberto e dilixenciado de acordo coa normativa laboral vixente. Así mesmo, requirirase a devolución previa da/s tarxeta/s de identificación dos condutores que cesen na súa relación laboral co titular da licenza ou que varíen a súa xornada laboral ou que se acredite a imposibilidade de devolvela.4. O titular da licenza de autotaxi deberá solicitar a substitución destas tarxetas de identificación cando se produza a variación de calquera dos datos consignado nelas.5. Os titulares de licencias de taxi deberán de xeito semestral presentar documentación acreditativa dos pagos das cotizacións á Seguridade Social, tanto propias como dos asalariados se os houbera. Artigo 33. Devolución 1. A tarxeta de identificación de condutor de autotaxi deberá ser entregada ao Concello de Narón polo titular da licenza ou, se é o caso, polos seus herdeiros, nos seguintes supostos: a) Cando se solicite autorización para a transmisión da licenza ou para a substitución do vehículo á que se atope afecto. b) Cando se solicite a suspensión temporal ou excedencia. c) Cando o condutor asalariado cese na súa relación laboral ou varíe a súa xornada laboral. d) Cando se produza o falecemento do titular da licenza. e) Nos casos previstos no artigo 30 cando cumpra a devolución do permiso municipal de condutor de autotaxi.2. No suposto establecido na letra c) do número anterior, as tarxetas entregaranse no prazo máximo dun mes desde que se produza o cesamento da relación laboral ou a variación da xornada laboral. No suposto establecido na letra e) as tarxetas entregaranse simultaneamente á entrega do permiso municipal. Nos demais supostos previstos neste artigo, as tarxetas deberán ser entregadas xunto coa solicitude ou a comunicación da circunstancia que concorra en cada caso.3. Cando un condutor asalariado cese na súa relación laboral, estará obrigado a entregar a tarxeta de identificación ao titular da licenza que o contratou. Artigo 34. Tarxeta de identificación de condutor autotaxi de carácter provisional 1. O Concello de Narón poderá expedir tarxetas de identificación de condutor de autotaxi de carácter provisional, entre outros, no suposto de falecemento do titular da licenza, cando se dean as circunstancias previstas no artigo 9.2. As tarxetas provisionais serán entregadas ao Concello de Narón, no prazo de dez días hábiles, desde que finalice o seu período de validez ou se produza o cesamento das causas que motivaron a súa expedición. TÍTULO IV Das condicións de prestación do servizo de taxi Articulo 35. Normas xerais 1. Os vehículos autotaxi deberán dedicarse exclusivamente á prestación do servizo regulado na presente ordenanza, quedando prohibido seu o uso para fins persoais ou calquera outro que non sexa o de servizo ao público, excepto os días de libranza ou outros casos debidamente xustificados. Articulo 36. Iniciación da actividade 1. As persoas que adquiran a titularidade dunha licenza de autotaxi deberán iniciar a prestación do servizo no prazo máximo de sesenta días naturais, contados desde a data na que se faga efectiva a licenza polo outorgamento da autorización interurbana de taxi.2. Se por causas de forza maior non puidesen iniciar o exercicio da actividade no citado prazo, poderase outorgar unha prórroga, tras a solicitude debidamente xustificada do interesado que deberá ser realizada antes de vencer este prazo.3. Unha vez iniciada a prestación do servizo, os titulares de licenzas non poderán deixar de prestalo durante períodos superiores a trinta días consecutivos, ou sesenta alternos, sen causa xustificada. En todo caso, consideraranse xustificadas as interrupcións do servizo durante o tempo de duración dos descansos previstos nesta ordenanza.4. A falta de prestación do servizo durante prazos superiores aos establecidos neste artigo, sen mediar causa xustificada, constitúe motivo de revogación da licenza nos termos do artigo 14. Artigo 37. Réxime de descanso 1. O período máximo de descanso será de 24 horas, comprendido entre as 06.00 e as 06.00 horas do día seguinte.2. Autorízase á Xunta de Goberno ou órgano en quen delegue, para establecer a duración do descanso obrigatorio os sábados e domingos, así como o réxime dos días festivos entre semana.3. Co informe previo das asociacións representativas dos titulares de licenzas e dos usuarios e consumidores, o Concello de Narón poderá establecer a obrigación de prestar servizos en certas áreas, zonas ou paradas de modo permanente, ou a determinadas horas do día, debendo neste suposto fixar as oportunas regras de coordinación entre os titulares de licenzas, de acordo con criterios de equidade que permitan asegurar a efectividade de tales servizos. Artigo 38. Duración do servizo 1. Todas as licenzas de autotaxi deberán prestar servizo de luns a domingo un mínimo de sete horas diarias e un máximo de 24 horas, salvo os días de descanso obrigatorio. Este período computarase entre as 06.00 e as 06.00 horas do día seguinte.2. Para ese efecto, os titulares das licenzas de autotaxi deberán incorporar ao funcionamento do aparato taxímetro do seu vehículo, os elementos de control oportunos, así como as especificacións técnicas que se establezan.3. O cómputo do tempo de servizo comezará no momento en que se pulse o taxímetro en posición de libre. Desde a pulsación do taxímetro ata o seu acendido en posición de libre transcorrerán cinco minutos.4. A interrupción do taxímetro por tempo igual ou inferior a sesenta minutos computará como tempo de prestación de servizo.5. Os tempos non utilizados durante o período de prestación de servizo non serán trasladables nin acumulables a días semanais seguintes.6. Se se está realizando un servizo e termina o período de prestación, continuará funcionando o taxímetro ata finalizalo. Artigo 39. Contratación do servizo de taxi 1. Os servizos de taxi deberanse realizar mediante a contratación global da capacidade total do vehículo.2. A concertación do servizo de taxi efectuarase a petición da persoa usuaria: a) Nas paradas establecidas b) Mediante a súa chamada na vía pública c) Por medios telemáticos. d) Mediante a súa reserva previa e) Por outros modos que poidan ser establecidos na normativa de desenvolvemento da lei. Artigo 40. Negativa a prestar servizo 1. Os condutores de vehículos autotaxi non poderán negarse a prestar servizo salvo que concorra algunha das seguintes causas: a) Que sexan requiridos para transportar un número de persoas superior ao de prazas autorizadas para o vehículo ou se teña que exceder a súa masa máxima autorizada. b) Que algún dos demandantes do servizo se atope en estado de manifesta embriaguez ou intoxicación por estupefacientes, excepto nos casos de perigo grave e inminente para a súa vida ou integridade física. c) Que pola súa natureza ou carácter os vultos, equipaxes, utensilios, animais, excepto cans ou cadeira de rodas que os viaxeiros leven consigo, poidan deteriorar ou causar danos no interior do vehículo, non caiban no maleteiro ou infrinxan con iso disposicións en vigor. d) Que sexan requiridos para prestar servizo por vías intransitables, que ofrezan perigo para a seguridade dos viaxeiros, do condutor ou do vehículo. e) Que sexan requiridos por persoas perseguidas polos corpos e forzas de seguridade. f) Cando o destino solicitado estea fóra do ámbito territorial de aplicación das licenzas de autotaxi da cidade de Narón.2. En todo caso, os condutores deberán xustificar a súa negativa a realizar o transporte ante un axente da autoridade, se son requiridos para iso por quen demanda o servizo. Artigo 41. Desenvolvemento do servizo 1. O servizo considerarase iniciado no momento e lugar de recollida do usuario, debendo o aparato taxímetro entrar en funcionamento no momento en que o vehículo inicie a marcha, despois de que o usuario indique o punto de destino.2. Cando se trate dun servizo contratado por radioemisora, por teléfono ou por calquera outro medio telemático, o servizo considerarase iniciado no lugar de partida do vehículo.3. Ao comezo do servizo o condutor procederá a quitar o cartel de libre.4. A continuidade do contador interromperase definitivamente ao finalizar o percorrido, ou provisionalmente, ademais do suposto contemplado no apartado anterior, durante as paradas provocadas por accidente, avaría, cambio de moeda ou outros motivos non imputables ao usuario. Nestes casos, unha vez resolto o incidente, o taxímetro deberá continuar o cómputo no punto onde o interrompeu.5. A toma de carburante só poderá realizarse estando libre o vehículo, salvo autorización expresa do viaxeiro, nese caso interromperase a continuidade do contador. Artigo 42. Itinerario O condutor deberá seguir o itinerario elixido polo usuario e, no seu defecto, o máis directo. No entanto, naqueles casos nos que por interrupcións do tráfico ou outras causas non sexa posible ou conveniente seguir o itinerario máis directo ou o indicado polo usuario, poderá o condutor elixir outro alternativo, poñéndoo en coñecemento daquel, que deberá manifestar a súa conformidade. Cando o itinerario máis directo implique utilizar unha vía de peaxe, o condutor deberá poñelo en coñecemento do usuario para que este manifeste se desexa seguir este itinerario ou outro distinto. O custo da peaxe será a cargo do usuario. Se o condutor descoñecese o destino solicitado, indagará o itinerario a seguir antes de poñer en funcionamento o taxímetro, salvo que o viaxeiro lle solicite que inicie o servizo e lle vaia indicando o itinerario.1. Cando os viaxeiros abandonen transitoriamente o vehículo e o condutor deba esperar o seu regreso, este poderá solicitar o pago do percorrido efectuado e, adicionalmente, a título de garantía, o importe correspondente a media hora de espera, se esta se produce en área urbanizada, ou a unha hora se a espera se solicita nun descampado, facilitando o correspondente recibo. Esgotado este tempo, o condutor poderá considerarse desvinculado de continuar o servizo.2. Se a espera implica un estacionamento suxeito a pago ou de duración limitada, o condutor poderá reclamar o importe do servizo efectuado, sen obrigación de continuar a prestación.3. Así mesmo, cando o abandono transitorio do vehículo sexa levado a cabo polos condutores en función dun encargo, axuda a un pasaxeiro ou calquera outra circunstancia afecta ao servizo, deixarán un cartel de ocupado sobre o parabrisas co obxecto de advertencia aos axentes de tráfico. Neste caso, estará autorizado o estacionamento do vehículo. Artigo 44. Accidente ou avaría En caso de accidente, avaría ou calquera imprevisto que faga imposible a continuación do servizo, o viaxeiro, que poderá pedir a intervención dun axente da autoridade que constate o sucedido, deberá aboar o importe do servizo ata ese momento, aínda que será descontada deste a contía correspondente a inicio de servizo. O condutor deberá solicitar e poñer a disposición do usuario outro vehículo autotaxi, se os medios llo permiten, e comezará a computar o importe do servizo desde o lugar onde se accidentou ou avariou o primeiro. Artigo 45. Xunta Arbitral de Transporte Poderanse someter a resolución da Xunta Arbitral do Transporte, nos termos previstos pola Lei 16/1987, do 30 de xullo, de ordenación dos transportes terrestres, as controversias de carácter mercantil que xurdan en relación coa prestación do servizo de taxi. Artigo 46. Emisoras de radio O Concello de Narón poderá solicitar ás entidades que xestionen emisoras de radio ou contratación mediante sistemas telemáticos, información relativa á prestación do servizo de taxi, especialmente a referida ao número e características dos servizos contratados, aos servizos demandados que non puideron ser atendidos e ás queixas e reclamacións dos usuarios. A colaboración non terá carácter obrigatorio e os datos facilitados serán utilizados exclusivamente para efectos estatísticos. En ningún caso se solicitarán datos de carácter persoal de xestión empresarial. Articulo 47. Réxime tarifario 1. A prestación do servizo de taxi está suxeita a un réxime de tarifas obrigatorias, que deberán garantir a cobertura do custo real do servizo en condicións normais de produtividade e organización e permitirán unha adecuada amortización e un razoable beneficio industrial. As tarifas poderán ser revisadas periodicamente ou, de maneira excepcional, cando ser produza unha variación nos custos que altere significativamente o equilibrio económico da actividade. As tarifas de aplicación aos servizos urbanos de taxi serán fixadas polo Concello de Narón.2. O réxime tarifario aplicable aos servizos de autotaxi será proposto polo Concello de Narón ao órgano competente en materia de prezos, tras audiencia das asociacións representativas dos titulares de licenzas e previa audiencia ao Consello Galego de Transportes.3. As tarifas aprobadas serán en todo caso de obrigada observancia para os titulares de licenzas, os condutores dos vehículos e os usuarios. As tarifas aplicables serán visibles para a persoa usuaria dende o interior do vehículo, con indicación dos suplementos e das tarifas especiais que proceda aplicar en determinados servizos.4. En ningún caso, calquera que sexa o servizo realizado, se poderá esixir o pago de suplementos que non estean contemplados no cadro tarifario vixente.5. Serán a cargo do viaxeiro os custos das peaxes ou sobreprezos que deban aboarse por seguir a ruta que o propio viaxeiro indique ao condutor do taxi, ou que se seguiu por necesidade do servizo, coa conformidade do viaxeiro. Artigo 48. Paradas 1. O Concello sinalará os lugares de parada en que os taxis poidan estacionar á espera de pasaxeiros e pasaxeiras, facilitando na súa localización o acceso a persoas con mobilidade reducida. Para a localización, a modificación ou a supresión de paradas de taxi darase audiencia ás asociacións profesionais representativas do sector e ás asociacións representativas de persoas consumidoras e usuarias.2. O concello, previa consulta ás asociacións representativas dos titulares de licenzas e dos usuarios, centrais sindicais e consumidores con implantación no seu territorio, poderá establecer puntos específicos de parada, nos que os vehículos autotaxi poderán estacionar de forma exclusiva á espera de pasaxeiros. Poderá determinar, igualmente, o número máximo de vehículos que poden concorrer simultaneamente a cada punto de parada e a forma na que deben estacionar. Para o establecemento das paradas terase en conta, en todo caso e prioritariamente, o mantemento das adecuadas condicións para a fluidez do tráfico.3. Os vehículos en circulación non poderán tomar viaxeiros a menos de 100 metros dos puntos de parada establecidos no sentido da marcha.4. Poderán establecerse paradas de carácter provisional ou estacional e paradas especiais para o servizo nocturno. O Concello de Narón asegurará a prestación de servizos de transporte nocturno de taxi.5. O Concello de Narón realizará plans específicos para a mellora e extensión das paradas de taxi, atendendo á mellora das súas condicións de accesibilidade, sinalización e equipamento. Artigo 49. Libro de reclamacións 1. Nos vehículos autotaxi deberase ter a disposición dos usuarios o correspondente libro de reclamacións, no que os viaxeiros poderán expoñer as reclamacións que consideren convenientes.2. O libro de reclamacións deberá estar debidamente dilixenciado. A este respecto, o Concello de Narón poderá dilixenciar, por solicitude dos titulares de licenza, os libros de reclamacións.3. Os libros de reclamacións dilixenciados polo Concello de Narón deberán constar de varios exemplares de follas de reclamación correlativamente numeradas. Cada folla de reclamación confeccionarase en cuadriplicado exemplar de igual numeración, destinándose: a) O primeiro exemplar, para a súa remisión obrigatoria polo titular da licenza á unidade administrativa municipal encargada da xestión dos servizos de autotaxis. b) O segundo e terceiro, para a súa entrega obrigatoria polo condutor ao reclamante, o cal poderá remitir un destes exemplares á unidade administrativa municipal encargada da xestión dos servizos de autotaxis, se o considera conveniente. c) O cuarto, quedará unido ao libro de reclamacións para a súa constancia.4. Formulada a reclamación polo usuario na correspondente folla do libro de reclamacións, o titular da licenza deberá remitir, no prazo de dez días, ao órgano municipal competente en materia do servizo de taxi, o primeiro exemplar da citada folla xunto co informe ou alegacións que considere pertinentes sobre os feitos relatados polo reclamante, concluíndo coa indicación de se acepta ou rexeita a reclamación.5. O libro de reclamacións será de libre edición, axustándose ao modelo e características que figuran no anexo V.6. O dilixenciado polo Concello de Narón do segundo e sucesivos libros de reclamacións para un mesmo vehículo e licenza requirirá a devolución do libro anteriormente dilixenciado, salvo que se acredite suficientemente a imposibilidade de facelo así. Artigo 50. Documentación a bordo do vehículo 1. Durante a prestación do servizo deberase levar a bordo do vehículo os seguintes documentos: a) Licenza municipal de taxi. b) Permiso de circulación do vehículo. c) Tarxeta de inspección técnica do vehículo en vigor. d) Póliza e recibo de pago do seguro de responsabilidade civil previsto nesta ordenanza. e) Permiso de conducir. f) Permiso municipal de condutor de autotaxi. g) Tarxeta de identificación do condutor. h) Libro de reclamacións. i) Un exemplar oficial da tarifa vixente en lugar visible para os usuarios. j) En caso de ter instalado anteparo, a autorización municipal; ou en caso de exhibir publicidade, a autorización municipal. Deberá mostrarse, ademais, no interior do vehículo e en lugar visible para os usuarios, o cadro de tarifas, axustado ao modelo aprobado polo Concello de Narón.2. Os documentos indicados no punto anterior deberán ser exhibidos polo condutor aos axentes da autoridade, cando sexan requiridos para iso. Artigo 51. Dereitos dos usuarios Os usuarios do servizo de taxi teñen, ademais dos dereitos de carácter xeral recoñecidos na lexislación de defensa dos consumidores e usuarios, os seguintes dereitos: a) A acceder ao servizo en condicións de igualdade. Os condutores e condutoras que prestan o servizo deberán proporcionar a súa axuda ás persoas con mobilidade reducida, así como a aquelas que vaian acompañadas de nenos e nenas, ou ás mulleres xestantes, e deberán cargar e descargar a súa equipaxe. b) A identificar a persoa condutora e a recibir unha atención correcta de quen presta o servizo. c) Á prestación do servizo con vehículos que dispoñan das condicións óptimas, no interior e no exterior, en canto á hixiene, limpeza, comodidade e estado de conservación. d) A subir e a baixar do vehículo en lugares onde quede suficientemente garantida a seguridade das persoas. e) A seleccionar o percorrido que consideren máis adecuado para a prestación do servizo. No suposto de que non exerzan o referido dereito, sempre debe realizarse seguindo o itinerario previsiblemente máis curto, tendo en conta tanto a distancia que se vai percorrer como o tempo estimado de duración do servizo, segundo as condicións de saturación da circulación. f) A obter información sobre o número de licenza de taxi ou de autorización interurbana de taxi e as tarifas aplicables aos servizos. g) A poder ir acompañada dun can guía no caso das persoas cegas ou con discapacidade visual. h) A transportar equipaxes de conformidade coas condicións que regulamentariamente se establezan. Así mesmo teñen dereito a que o condutor recolla a equipaxe, a coloque no maleteiro do vehículo e lla entregue á finalización do servizo, ao pé do vehículo i) Efectuar o pago do importe do servizo en moeda de curso legal, con tarxeta de crédito ou con tarxeta de débito. A que se lle facilite á persoa usuaria o cambio de moeda ata a cantidade que regulamentariamente se estableza. j) A recibir un documento xustificativo da prestación do servizo en que conste o prezo, a orixe e o destino do servizo, o número de licenza de taxi do vehículo que atendeu o servizo, a identificación da persoa titular dos títulos habilitantes e da persoa condutora e, por petición da persoa usuaria, o itinerario percorrido. En caso de avaría da impresora, terán dereito a obter un recibo cos mesmos datos que o tícket. k) A formular as reclamacións que xulguen oportunas en relación coa prestación do servizo. O condutor ou condutora deberá facilitar, por petición da persoa usuaria, follas de reclcións. l) Solicitar que se suba ou baixe o volume da radio e outros aparatos de imaxe e son que puidesen estar instalados no vehículo, ou que se apaguen. m) Solicitar que se acenda a luz interior cando o usuario teña dificultades de visibilidade, tanto para subir ou baixar do vehículo como no momento de efectuar o pago. n) Ser atendidos durante a prestación do servizo coa adecuada corrección por parte do condutor. ñ) Abrir e pechar as portas traseiras durante a prestación do servizo, sempre que o vehículo se atope detido e as condicións do tráfico o permitan, e requirir a apertura ou peche das portas traseiras e dianteiras así como dos sistemas de climatización dos que estea provisto o vehículo, podendo ata baixar do vehículo, sen custo para o usuario, se ao requirir a posta en marcha do sistema de aire acondicionado ou de climatización, ao comezo do servizo, este non funcionase o) Recibir contestación ás reclamacións que formule. p) Cantos outros se establezan legalmente ou regulamentariamente. Artigo 52. Obrigas dos usuarios As persoas usuarias do servizo de taxi deberán cumprir as normas de utilización que se establezan regulamentariamente, e, en todo caso, teñen os seguintes deberes: a) Adoptar un comportamento respectuoso durante a prestación do servizo, sen interferir na condución do vehículo e sen que poida implicar perigo para as persoas e os bens. b) Pagar o prezo da prestación do servizo de acordo co réxime de tarifas establecido. c) Non manipular, destruír ou deteriorar ningún elemento do vehículo durante o servizo, incluíndo a prohibición para comer ou beber no interior do vehículo. d) Absterse de fumar, beber alcohol ou consumir calquera tipo de substancia estupefaciente no interior do vehículo. e) Respectar as instrucións da persoa condutora en relación coa prestación do servizo en condicións de seguridade, a condición de que non resulten vulnerados ningún dos dereitos recoñecidos no artigo anterior. f) Comunicar o destino do servizo ao comezo na forma máis precisa posible. g) Esperar a que o vehículo se deteña para subir ou baixar do taxi. Artigo 53. Obrigas dos condutores Os condutores dos vehículos autotaxi están obrigados a: a) Entregar ao viaxeiro un tícket do servizo que conteña os datos mínimos establecidos no artigo 22. b) Axudar a subir e baixar do vehículo aos viaxeiros que o necesiten por razóns de idade, minusvalías ou estado de saúde. c) Recoller a equipaxe do viaxeiro, colocala no maleteiro e entregarlla á finalización do servizo, en todo caso, ao pé do vehículo. d) Coidar o seu aspecto persoal e vestir adecuadamente durante a prestación do servizo, quedando prohibida a utilización de pezas e calzado deportivos e de baño, así como os pantalóns curtos, e as camisetas sen mangas. e) Subir ou baixar o volume da radio e doutros aparatos de imaxe e son que puidesen estar instalados no vehículo ou apagalos se o viaxeiro o solicita. f) Permitir a apertura ou peche das fiestras dianteiras ou traseiras. g) Respectar a elección do usuario sobre o uso do aire acondicionado ou climatización, sempre que a temperatura solicitada non sexa inferior a 18º nin superior a 25º, salvo que condutor e usuario estean de acordo noutra inferior ou superior. h) Observar un comportamento correcto con cantas persoas soliciten o seu servizo. i) No suposto de inexistencia de paradas, cando sexan requiridos por varias persoas ao mesmo tempo para a prestación dun servizo, atender ás seguintes normas de preferencia: 1. As persoas sinaladas no apartado b) deste artigo.2. Mulleres embarazadas e persoas acompañadas de nenos.3. As que se atopen na beirarrúa correspondente ao sentido de circulación do vehículo. j) Cando estean situados nas paradas e sexan requiridos por varias persoas ao mesmo tempo, respectar a orde de chegada dos usuarios. k) Facilitarlles aos pasaxeiros que o soliciten o libro de reclamacións. l) Revisar o interior do vehículo ao finalizar cada servizo para comprobar se o usuario esqueceu algunha das súas pertenzas neste. Neste caso, e se non poden devolvelas no acto, deberán depositalas na Oficina de Obxectos Perdidos da Policía Local. Artigo 54. Cambio de moeda 1. Os condutores dos vehículos autotaxi están obrigados a facilitar ao usuario cambio de moeda ata a cantidade de 20 euros.2. No caso de que o condutor teña que abandonar o vehículo para obter moeda fraccionaria en contía inferior ao citado importe, ou ao que, se é o caso, se fixe, deberá interromper provisionalmente o taxímetro.3. No caso de que o usuario vaia pagar o servizo cunha cantidade que supoña devolver un cambio superior a 20 euros, deberá advertilo ao condutor antes de iniciar o servizo e, en caso de non facelo, será obrigación do usuario facerse co cambio e, durante o tempo investido, manterase funcionando o taxímetro. TÍTULO V Das revisións municipais Artigo 55. Revisión administrativa anual 1. Todas as licenzas de autotaxi deberán ser obxecto dunha revisión administrativa de periodicidade anual, dirixida a constatar o mantemento das condicións da licenza que resulten obrigatorias, mediante a presentación para o efecto da pertinente documentación xustificativa.2. Anualmente fixarase o calendario da revisión administrativa que será difundido a través da páxina web do Concello de Narón.3. Unha vez superada a revisión con resultado favorable, o Concello de Narón expedirá un documento acreditativo de tal circunstancia que deberá levarse a bordo do vehículo durante a prestación do servizo.4. A falta de visado en prazo determinará a extinción automática do correspondente título habilitante sen necesidade dunha declaración da administración nese sentido. Non obstante, os títulos así extinguidos poderán ser rehabilitados nos termos e no prazo regulamentariamente establecidos, sen que o dito prazo poida ser en ningún caso superior ao establecido para a suspensión dos títulos habilitantes.5. O órgano competente poderá comprobar, en todo momento, o cumprimento dos requisitos esixidos para o seu outorgamento e debida explotación, e poderá solicitar ás persoas titulares das ditas licenzas de taxi a documentación que xulgue pertinente para efectuar a dita comprobación, sen prexuízo das comprobacións que se realicen mediante o visado periódico previsto neste artigo. Artigo 56. Outras revisións Ademais da revisión administrativa, o Concello de Narón realizará as seguintes revisións: a) Revisión de substitución: cando se solicite autorización para a substitución do vehículo afecto á licenza por outro, para verificar o cumprimento do disposto no título II. b) Revisión de anteparos: cando se solicite autorización para a instalación dun anteparo no vehículo de acordo co disposto no artigo 24. Unha vez superada a revisión, expedirase un documento acreditativo de tal circunstancia que deberá levarse a bordo do vehículo durante a prestación do servizo. c) Revisións extraordinarias: en todo momento poderase realizar unha revisión do estado, condicións e elementos do vehículo, así como do cumprimento das condicións da licenza que resulten obrigatorias, solicitando do titular a documentación acreditativa que se considere pertinente. Unha vez realizada a revisión extraordinaria, entregaráselle ao condutor o correspondente xustificante de tela pasado. Artigo 57. Normas comúns Se se constatase o incumprimento dalgún dos requisitos esixidos nas revisións reguladas no presente título, requiriráselle ao titular da licenza a súa emenda. De non producirse esta no prazo de quince días, o resultado da revisión será desfavorable, constituíndo unha infracción grave segundo o disposto no artigo 64 da presente ordenanza. TÍTULO VI Réxime sancionador Artigo 58. Normas xerais Será de aplicación, en relación co incumprimento das normas previstas na presente ordenanza, o réxime de control, inspección e sanción disposto na Lei 4/2013, do 30 de maio, de transporte de público de persoas en vehículos de turismo de Galicia. Artigo 59. Vixilancia e control do servizo de taxi A vixilancia, inspección e control dos servizos de taxi no ámbito desta ordenanza corresponderá aos axentes municipais competentes da Policía Local do Concello de Narón, sen prexuízo das competencias doutras administracións públicas en materia de inspección. A función inspectora exercerase de oficio, mediando ou non denuncia previa, e ten como finalidade garantir a adecuación da actividade de transporte de persoas en vehículos de turismo ao establecido pola presente ordenanza e normativa de aplicación. As actas estendidas polos servizos de inspección reflectiran claramente os feitos ou as circunstancias que poden ser constitutivos de infracción, os datos persoais do presunto infractor ou infractora ou da persoa inspeccionada, as manifestacións que esta faga constar e as disposicións que, se procede, se consideren infrinxidas. Os feitos constatados nas actas que se estendan no exercicio da función inspectora gozan de presunción de veracidade e terán valor probatorio, sen prexuízo das probas que en defensa dos respectivos dereitos ou intereses poidan sinalar ou achegar as persoas interesadas. O procedemento sancionador será o establecido na Lei 30/1992 de 26 de novembro, de réxime xurídico das administracións públicas e do procedemento administrativo común, así como a normativa que se dite en materia de transportes e no Regulamento do procedemento para o exercicio da potestade sancionadora aprobado por Real Decreto 1398/1993 de 4 de agosto. O procedemento para a imposición das sancións previstas nesta ordenanza iniciarase sempre de oficio: por acordo do órgano competente, ben por propia iniciativa ou como consecuencia de orde superior, por comunicación dun órgano que teña atribuídas funcións de inspección, por petición razoada doutros órganos ou por denuncia. Así mesmo, calquera persoa poderá formular denuncia das infraccións aos preceptos da presente ordenanza que puidese observar. Antes do inicio do procedemento administrativo sancionador, o órgano competente, de oficio ou a instancia de parte, nos casos de urxencia, para protexer provisionalmente os intereses das persoas implicadas, poderá adoptar as medidas adecuadas ao efecto. Medidas que deberán ser confirmadas, modificadas ou levantadas polo acordo de incoación do procedemento sancionador que deberá producirse nos quince días seguintes ao de adopción do acordo. Na execución das sancións atenderase á regulación do procedemento sancionador do título IX da Lei 30/1992, do 26 de novembro, re réxime xurídico das administracións públicas e do procedemento administrativo común, o establecido no Real decreto 1398/1993, do 4 de agosto, polo que se aprobou o Regulamento para o exercicio da potestade sancionadora, e a normativa sobre recadación de tributos. O pagamento das sancións pecuniarias impostas por resolución que poña fin á vía administrativa será requisito necesario para que proceda á realización do visado obrigatorio previsto no artigo 55 desta Ordenanza. O prazo dentro do cal se debe notificar a resolución do procedemento sancionador é dun ano desde a data do acordo de incoación do correspondente expediente sancionador, sen que en ningún caso se poida entender iniciado aquel procedemento mediante a formulación do correspondente boletín de denuncia. Unha vez transcorrido o dito prazo, débese acordar a caducidade do referido procedemento e o arquivo de todas as actuacións. As infraccións cometidas polos titulares do título habilitante e as sancións que se lles impoñan serán obxecto de anotación no Rexistro. Artigo 61. Responsabilidade administrativa 1. A responsabilidade administrativa polas infraccións das normas reguladoras do servizo de taxi corresponderá: a) Nas infraccións cometidas con ocasión da realización do servizo de taxi amparado na preceptiva licenza, ao titular da licenza. b) Nas infraccións cometidas con ocasión de servizos de taxi realizados ao abeiro de títulos habilitantes expedidos a nome doutras persoas, á persoa física ou xurídica que utilice os ditos títulos e á persoa a nome da cal se expedisen aqueles títulos, agás que esta última demostre que non deu o seu consentimento. c) Nas infraccións cometidas con ocasión de servizos de taxi realizados sen a cobertura do correspondente título habilitante, a persoa que teña atribuída a facultade de uso do vehículo, ben sexa a título de propiedade, alugamento, arrendamento financeiro, renting ou calquera outra forma admitida pola lexislación vixente. d) Nas infraccións cometidas polas persoas usuarias e, en xeral, por terceiros que, sen estaren comprendidos nas alíneas anteriores, realicen feitos que constitúan infraccións recollidas nesta ordenanza, á persoa física ou xurídica a quen vaia dirixido o precepto infrinxido ou a quen a disposición correspondente lle atribúa especificamente a responsabilidade.2. A responsabilidade administrativa esixirase as persoas físicas ou xurídicas a que se refire o punto anterior, sen prexuízo de que estas poidan deducir as accións que resulten procedentes contra as persoas ás cales lles sexan materialmente imputables as infraccións. Artigo 62. Infraccións Son infraccións as accións e omisións que contraveñan as obrigas establecidas nesta Ordenanza e no resto da normativa aplicable a título de dolo, culpa ou simple inobservacia. As infraccións que puidesen cometerse contra o disposto nesta ordenanza clasifícanse en moi graves, graves e leves. Artigo 63. Infraccións moi graves a) A realización de servizos de taxi carecendo da preceptiva licenza, ou cando esta fose retirada, suspendida, anulada, caducada, revogada sen ter realizado o visado obrigatorio ou por calquera outra circunstancia pola que as habilitacións para exercer a actividade non sexan válidas. No suposto de que a infracción consista na falta de visado obrigatorio e este se realizase con anterioridade á data de resolución do procedemento sancionador, a infracción terá a cualificación de leve. b) A prestación de servizos de taxi por persoas que carezan do permiso municipal de condutor de taxi ou habilitados para a prestación do servizo polo Concello. c) A utilización de licenzas expedidas a nome doutras persoas. Considerarase incluído neste apartado o arrendamento, cesión ou traspaso da explotación das licenzas e dos vehículos afectos a elas á marxe do procedemento regulado nesta ordenanza. A responsabilidade por esta infracción corresponderá tanto aos que utilicen licenzas alleas como ás persoas a cuxo nome estean estas, agás que demostren que tal utilización se fixo sen o seu consentimento. d) O falseamento de documentos que tiveran que ser presentados como requisitos para a obtención da licenza ou dos datos que deban figurar na mesma. e) A negativa ou obstrución á actuación dos servizos de inspección que impida o exercicio das funcións que legal ou regulamentariamente teñan atribuídas. Enténdese incluído no presente apartado todo suposto no que os titulares das licenzas impidan, sen causa que o xustifique, o exame dos vehículos, dos seus elementos e da documentación administrativa e estatística, así como a desobediencia á orde de desmontaxe do taxímetros nos supostos legalmente previstos. Así mesmo, considerarase incluída na infracción tipificada no presente apartado a desobediencia ás ordes impartidas polos axentes a que se refire o artigo 59 e, en especial, o non cumprimento das ordes de inmobilizacións dos vehículos f) Non presentar o vehículo ás revisións periódicas que estableza o Concello. g) O incumprimento por parte do titular do vehículo da obriga de subscribir os seguros obrigatorios. h) O incumprimento das obrigas de prestación do servizo. i) Non levar o aparato taxímetro, a manipulación do mesmo, facelo funcionar de maneira inadecuada, impedir a súa visibilidade á persoa usuaria, así como todas cantas accións teñan por finalidade alterar o seu normal funcionamento, e a instalación de elementos mecánicos, electrónicos ou doutra natureza destinados a alterar o correcto funcionamento do taxímetro ou a modificar as súas medicións, mesmo cando este non se encontrase en funcionamento no momento da inspección. A responsabilidade pola dita infracción corresponderá tanto ás persoas que manipulasen o taxímetro ou colaborasen na súa manipulación como ao taxista que o teña instalado no seu vehículo. j) Prestar o servizo con un número de ocupantes que supere o número de prazas autorizadas. k) A realización de servizos de transporte de persoas mediante cobro individual, agás que estivese autorizado. l) A prestación de servizos de transporte de persoas con vehículos que incumpran as condicións técnicas sobre accesibilidade de persoas con mobilidade reducida que en cada caso se determinen, sempre que o vehículo sexa un taxi adaptado. m) A non iniciación ou o abandono da prestación dos servizos sen autorización do Concello de Narón, durante os prazos determinados no artigo 36. n) A realización dun tipo de transporte de características distintas ao que ampara a licenza. ñ) O incumprimento da obriga de contratar unha póliza de seguro de responsabilidade civil. Artigo 64. Infraccións graves a) Carecer do preceptivo documento no cal se deben formular as reclamacións das persoas usuarias ou negar ou obstaculizar a súa disposición ao público. b) Non atender a solicitude a unha demanda de servizo de taxi por parte dunha persoa usuaria estando de servizo, ou abandonar un servizo antes da súa finalización, salvo que existan causas xustificadas de perigo fundado para a persoa condutora ou para o vehículo. c) A realización de servizos de transporte iniciados nun termo municipal distinto do que corresponde á licenza de taxi, agás nos supostos legalmente exceptuados. d) Incumprir o réxime de tarifas vixente para o servizo de taxi. e) A prestación do servizo con vehículos distintos aos adscritos ás licenzas de taxi, agás nos casos de substitución debidamente autorizados. f) A realización dos servizos de taxi por itinerarios inadecuados que sexan lesivos economicamente para os intereses da persoa usuaria ou desatendendo as súas indicacións sen causa xustificada de perigo para a persoa condutora ou danos para o vehículo de turismo. g) Levar a cabo servizos de transporte de persoas en vehículos de turismo sen levar a bordo a documentación acreditativa necesaria para controlar a legalidade do transporte. h) A retención de obxectos abandonados no vehículo sen dar conta á autoridade competente. i) Non dispoñer dos cadros de tarifas e do resto de documentación que se teña que exhibir para o coñecemento das persoas usuarias. j) O trato desconsiderado aos clientes, así como a non prestación do servizo nas condicións de hixiene e/ou calidade esixibles. k) Esixir novo importe de baixada de bandeira, cando o usuario rectifique o termo de carreira antes de rematar a mesma, ou cando se apeara un acompañante. l) A difusión de ofertas comerciais para a realización de actividades en vehículos de turismo sen dispoñer dos correspondentes títulos habilitantes para o exercicio das actividades m). A negativa ou obstrución a actuacións dos órganos municipais competentes cando non se dean as circunstancias previstas no apartado e) do artigo anterior. n) O incumprimento do réxime de descansos obrigatorios que no seu caso se estableza. ñ) O incumprimento da obrigación de devolver ao Concello de Narón unha autorización ou licenza ou calquera outra documentación cando, por estar caducada, revogada ou por calquera outra causa legal ou regulamentariamente establecida tivese que ser devolta. o) Calquera das infraccións previstas no artigo anterior, cando pola súa natureza, ocasión ou circunstancia non deba ser cualificada como moi grave, debendo xustificarse a existencia destas circunstancias e motivarse a resolución correspondente. p) O incumprimento das condicións esenciais da licenza cando non se atope expresamente tipificado noutro apartado do presente artigo nin deba cualificarse como infracción moi grave, conforme ao previsto no artigo anterior. Para este efecto consideraranse condicións esenciais das licenzas s seguintes: - A prestación do servizo durante o tempo mínimo e máximo obrigatorio nos termos esixidos no artigo 38. - A disposición de vehículo nos termos esixidos no artigo 15. - A dedicación do vehículo autotaxi á prestación do servizo nos termos previstos no artigo 35. - A contratación global da capacidade do vehículo. - O cumprimento das condicións técnicas e de seguridade impostas ao vehículo adscrito á licenza. Considerarase infracción ao prevido neste apartado a prestación do servizo cun vehículo que incumpra as prescricións técnicas sobre accesibilidade de persoas con mobilidade reducida que, en cada caso, lle resulten de aplicación. - A instalación e adecuado funcionamento de todos os elementos do sistema tarifario. - A instalación da lectora de tarxeta de crédito, así como a súa utilización como medio de pago a requirimento do usuario. - O cumprimento das condicións de prestación do servizo referidas a réxime de paradas, itinerarios e instalación de publicidade nos vehículos. - A presentación da documentación que resulte pertinente con ocasión das revisións ordinarias, así como a do vehículo, os seus elementos e demais documentación requirida nas extraordinarias. Considerarase infracción ao prevido neste apartado obter un resultado desfavorable en calquera destas revisións. - Non abandonar o servizo antes de cumprirse o prazo de espera aboado polo usuario. - Poñer as indicacións de “libre” cando o vehículo estea desocupado. - A instalación no vehículo unicamente daqueles instrumentos, accesorios ou equipamentos autorizados. - Respectar a orde de preferencia a que se refire o artigo 53, apartados i) e j). - Estacionar o vehículo nunha parada exclusivamente cando se estea en disposición de efectuar un servizo. - Entregar tícket do servizo prestado ao usuario que conteña os datos mínimos establecidos no artigo 22. q) Calquera outra que se estableza como falta grave na Lei de transporte público de persoas en vehículos de turismo de Galicia ou noutra normativa legalmente establecida a) Non levar en lugar visible os distintivos que sexan esixibles ou levalos nunhas condicións que dificulten a súa percepción ou facer un uso inadecuado deles. b) Nos respectar os dereitos das persoas usuarias establecidos nesta ordenanza. c) Non levar a bordo do vehículo a documentación formal que acredite a posibilidade legal de prestalo servizo, sempre que se dispoña dela. d) Incumprir as normas que se poidan establecer sobre publicidade nos vehículos dedicados ao transporte de persoas en vehículos de turismo. e) A carencia no vehículo do letreiro que indique a existencia de follas de reclamacións. f) Non entregar o recibo ou factura do servizo prestado ás persoas usuarias, se estas o solicitan ou entregarlles un recibo ou unha factura que non cumpra os requisitos establecidos pola normativa aplicable. g) O incumprimento polas persoas usuarias dos deberes que lles correspondan. h) Non levar a placa relativa á súa condición de vehículo de servizo público. i) A carencia de cambio de moeda metálica ou de billetes ata a cantidade que estea regulamentariamente establecida. j) Non expoñer ao público os cadros de prezos autorizados ou telos en lugares non visibles. Equipárase á carencia dos referidos cadros a calquera outra circunstancia relativa ao seu tamaño, lexibilidade, redacción ou outras que impidan ou ocasionen dificultades no coñecemento polo público do seu contido. k) Incumprir as normas xerais de policía en vehículos, salvo que este incumprimento deba ser cualificado como infracción grave ou moi grave, de acordo co previsto nos artigos anteriores. l) O incumprimento polos usuarios das obrigacións que lles correspondan, establecidas no artigo 53. En todo caso, considerarase constitutivo da infracción tipificada neste apartado o incumprimento polos usuarios das seguintes prohibicións: 1. Subir ou baixar do vehículo estando este en movemento.2. Realizar, sen causa xustificada, calquera acto susceptible de distraer a atención do condutor ou entorpecer o seu labor cando o vehículo se atope en marcha.3. Toda acción que poida implicar deterioro ou causar sucidade nos vehículos ou, en xeral, que prexudique os intereses do titular da correspondente licenza.4. Desatender as indicacións que formule o condutor en relación á correcta prestación do servizo.5. Todo comportamento que implique perigo para a integridade física dos demais usuarios ou poida considerarse molesto ou ofensivo para o condutor do vehículo.6. Negarse ao pertinente aboamento das cantidades resultantes da aplicación do réxime tarifario vixente. m) A non comunicación do cambio de domicilio dos titulares das licenzas, así como de calquera outro dato ou circunstancia que deba figurar no rexistro a que fai referencia o artigo 11, ou que exista obrigación por outra causa de poñer en coñecemento do Concello de Narón, de acordo co que se determine nas correspondentes normas e salvo que deba considerarse como grave. Cando a falta de comunicación dos datos a que fai referencia este apartado sexa determinante para o coñecemento polo Concello de Narón de feitos sancionables, considerarase interrompido o prazo de prescrición ata que a comunicación se produza. n) A carencia, falta de dilixenciado ou falta de datos esenciais da documentación que teñan que ser obrigatoriamente cubertos. ñ) Calquera das infraccións previstas no artigo anterior cando, pola súa natureza, ocasión ou circunstancias, non deban ser cualificadas como graves, debendo xustificarse a existencia destas circunstancias e motivarse a resolución correspondente. o) Calquera infracción das que teñen a consideración de graves cando pola súa natureza, ocasión ou circunstancias non deba ser cualificada como grave. Deberá xustificarse a existencia das ditas circunstancias e motivarse na resolución correspondente. As infraccións leves sancionaranse con multas de ata 400 euros; as graves, con multas desde 401 ata 2.000 euros; e as moi graves, con multa desde 2.001 ata 6.000 euros e a posibilidade de declarar a caducidade do título administrativo habilitante. As sancións deberán graduarse tendo en conta os danos e perdas ocasionados, a intencionalidade e a reincidencia. Considérase reincidencia a comisión, no prazo dun ano, de máis dunha infracción administrativa da mesma natureza cando así fose declarado por resolución firme na vía administrativa. As sancións anteriores enténdense sen prexuízo, de ser o caso, da posibilidade de declarar a caducidade do correspondente título habilitante, nos casos en que esta proceda por incumprir as condicións que xustificaron o seu outorgamento, ou que resulten necesarias para o exercicio da actividade. A competencia para a imposición das sancións previstas respecto da prestación dos servizos urbanos de taxi corresponderá ao Alcalde ou Presidente do Concello. Todas as sancións serán anotadas no expediente persoal dos profesionais dentro do Rexistro Municipal de Licenzas. Artigo 67. Prescrición das sancións As infraccións e as sancións moi graves prescribirán aos tres anos; as graves aos dous anos; e as leves ao ano. O prazo de prescrición das infraccións comezará a contarse desde o día en que a infracción se cometese, e o das sancións, desde o día seguinte a aquel en que adquirise firmeza a resolución pola cal se impón a sanción. Interromperá a prescrición da infracción a iniciación, con coñecemento do interesado, do procedemento sancionador, e volverá a transcorrer o prazo de prescrición se o expediente sancionador está paralizado durante máis dun mes por causa non imputable ao presunto responsable. No caso das sancións, a prescrición se interromperá coa iniciación, con coñecemento do interesado, do procedemento de execución, e volverá transcorrer o prazo se o dito procedemento está paralizado durante máis dun mes por causa imputable ao infractor. Artigo 68. Inmobilización e retirada do vehículo Os axentes municipais competentes do Concello de Narón poderán, con observancia do principio de proporcionalidade, ordenar a inmediata inmobilización do vehículo así como a súa retirada e traslado ao depósito correspondente do Concello de Narón ou ao órgano de verificación competente cando, como consecuencia da entidade do incumprimento dos preceptos desta ordenanza, non queden garantidas as condicións esenciais da prestación do servizo de taxi. DISPOSICIÓNS TRANSITORIAS Primeira. Renovación dos permisos municipais de condutor Os titulares que non renoven o seu permiso municipal de condutor nos prazos indicados deberán obter un novo permiso para exercer a actividade de condutor de autotaxi. Segunda. Implantación de impresoras para a confección de tíckets e elementos de pago mediante tarxeta Os vehículos que estean prestando servizo á entrada en vigor desta ordenanza dispoñerán dun prazo de dous anos para a incorporación das impresoras, adaptación dos tíckets e elementos de pago mediante tarxeta. Durante este período quedará suspendido o dereito do usuario recollido no artigo 51. i) da presente ordenanza naqueles vehículos que non dispoñan do sistema de pago con tarxeta. Terceira. Módulos luminosos e anteparos Os módulos luminosos e anteparos instalados nos vehículos autotaxi á entrada en vigor desta ordenanza, deberán adaptarse ao previsto nos artigos 23 e 24 no prazo dun ano. Cuarta. No non previsto pola presente Ordenanza será de aplicación o disposto na Lei 4/2013, do 30 de maio, de transporte público de persoas en vehículos de turismo de Galicia e supletoriamente a lexislación estatal. DISPOSICIÓN DERROGATORIA Queda derrogada a Ordenanza reguladora do servizo de vehículos de alugamento con aparato taxímetro do Concello de Narón, aprobada por acordo plenario de 30 xullo de 2009, así como calquera outra disposición de igual ou inferior rango que incorra en oposición, contradición ou incompatibilidade co establecido na presente ordenanza. DISPOSICIÓNS DERRADEIRAS Primeira. Facultade de desenvolvemento Facúltase ao titular da Área de Goberno competente por razón da materia para interpretar e resolver cantas cuestións xurdan da aplicación desta ordenanza, así como para ditar as resolucións complementarias que sexan necesarias para o seu desenvolvemento e aplicación. Segunda. A entrada en vigor de normas de rango superior ao desta Ordenanza que afecten as materias reguladas na mesma determinará a aplicación daquelas sen prexuízo da posterior adaptación no que fose necesario da Ordenanza. Terceira. Comunicación, publicación e entrada en vigor De conformidade co establecido nos artigos 70.2 e 65.2 da Lei 7/1985 de 2 de abril reguladora das bases de réxime local, a presente Ordenanza entrará en vigor aos quince días hábiles da súa publicación completa no Boletín Oficial da Provincia da Coruña, unha vez aprobada definitivamente polo Pleno da Corporación. ANEXO I CARACTERÍSTICAS DOS VEHÍCULOS Dimensións As dimensións mínimas dos vehículos serán as especificadas no cadro seguinte ( * ) No caso de vehículos con 3ª e 4ª fila, estas magnitudes repetiranse engadíndolles os subíndices “b” e “c” respectivamente. ANEXO II MÓDULOS LUMINOSOS 1. Configuración: a) Tarifas: ocupará o lateral do módulo oposto ao de “luz verde”. O sistema de iluminación da caixa de tarifas estará constituído por LEDS, sistema de puntos, ou outro de similar calidade e resultados de cor amarela-auto ou branco. Deberá ser posible a clara e adecuada visualización de, polo menos, os carácteres alfanuméricos seguintes: — “P” para indicar o estado “A pagar”. — Os números do 0 ao 9 para indicar as tarifas que en cada momento poida establecer a estrutura tarifaria aprobada polo órgano competente. O contorno dos carácteres luminosos aparecerá de cor negra mate. b) Letreiro taxi: situado no centro do módulo. c) Luz verde de “libre”: ocupará o lateral oposto á caixa de “tarifas” e deberá ser visible desde o frontal e desde as partes posterior e lateral. Se a súa iluminación se produce mediante LEDS, estes instalaranse nas tres caras do módulo (anterior, posterior e lateral). 2. Dimensións: As dimensións do módulo, referidas ao eixe lonxitudinal do vehículo serán: — A súa lonxitude estará comprendida entre os 290 e 420 mm. (A) — A súa anchura estará comprendida entre os 90 e os 140 mm (B). — A súa altura estará comprendida entre os 110 e os 160 mm (C). Os compartimentos manterán entre si unhas proporcións similares ás que aparecen na figura 1 de referencia. Deberá ser posible a clara e adecuada visualización dos caracteres alfanuméricos que debe mostrar o módulo tanto de noite como de día. Para iso consideraranse as seguintes referencias: a) Dimensións orientativas da matriz de puntos da tarifa: (figura 2). — Altura: 70 mm (D). — Anchura: 45 mm (E). b) Dimensións orientativas da palabra “TAXI”, cun tipo de letra similar ao que aparece na figura 1: (figura 3). — Lonxitude: entre 130 e 190 mm (F). — Altura: entre 70 e 80 mm (G). — Anchura de trazo: igual ou superior a 10 mm (H). 3. Iluminación: Dispoñerán exclusivamente de dúas posicións alternativas de iluminación en calquera momento do día: a) Letreiro “TAXI” + luz verde, ambos acesos; caixa de tarifas apagado. b) Letreiro “TAXI” + luz verde, ambos apagados; caixa de tarifas aceso. ANEXO III ANTEPAROS DE SEGURIDADE O anteparo instalado respectará as seguintes referencias: 1. A distancia mínima (X) entre a parte posterior do anteparo e o bordo anterior da banqueta do asento traseiro será de 300 mm, ou ben de 230 mm sempre que a distancia horizontal mínima (E) entre o anteparo e o respaldo do asento traseiro sexa de 720 mm. (figura 1). 2. Os anteparos de separación deixarán espazos de interconexión entre os habitáculos das prazas dianteiras e traseiras para os efectos de manter a máxima igualdade posible de temperaturas entre ambos. Esta interconexión poderá consistir nun espazo libre entre o chan e o anteparo, cunha altura non inferior a 150 mm. ANEXO IV A. Pinturas, distintivos e adhesivos dos vehículos.1. Pintura e distintivos 1.1 Números de licenza (figuras 1 e 2 do apéndice) Nos laterais dos vehículos a sinalización dos números da licenza dispoñerase nas portas dianteiras, sempre por encima da moldura horizontal se a houbese, ou da aresta lonxitudinal que forme a chapa, mantendo unha altura de 550 mm respecto da calzada. A tipoloxía e dimensións completas dos caracteres alfanuméricos mencionados son as que figuran no apéndice deste anexo.1.2 Letras do día de libranza. (Figuras 1 e 2 do apéndice) As letras empregadas para os distintos días de libranza obrigatoria serán as iniciais en maiúsculas dos diferentes días da semana, de luns a venres, adoptándose o M para os mércores. A letra indicativa do día de libranza figurará na parte posterior dos laterais. Será de trazo recto e continuo, de 100 mm de altura, 70 mm de anchura e un groso de trazo de 10 mm, e irá pintado en negro. A tipoloxía e dimensións completas dos carácteres alfanuméricos mencionados son as que figuran no apéndice deste anexo.1.3 Escudo de Narón O adhesivo co escudo oficial do Concello de Narón irá colocado no centro de ambas as dúas portas dianteiras, cunhas medidas de 14,5 x 9 cm. (medida dende os puntos máis extremos). O escudo e lendas figuran no apéndice deste anexo.1.4 Vehículos accesibles ou adaptados Os vehículos cualificados como tales levarán nunha das esquinas inferiores do cristal traseiro o pictograma de accesibilidade definido na norma UNE 41501 que indica que o vehículo permite a accesibilidade de persoas con mobilidade reducida. Poderán levar tamén un adhesivo cunha superficie inferior a 300 cm2 que advirta de que se debe respectar unha distancia mínima na que non deben estacionarse vehículos para que as axudas poidan ser despregadas. Este adhesivo colocarase na porta que dispoña da axuda para o acceso.2. Interior do vehículo Placa interior de licenza e matrícula No interior do vehículo e en sitio visible para os viaxeiros colocarase unha placa de plástico ou metálica fixada de modo que non sexa posible o seu fácil desprendemento, na que figurarán acuñados en negro sobre fondo branco os números da licenza e a matrícula de vehículo en carácteres de fácil observación. A dimensión mínima desta placa será de 35 mm x 70 mm e unha vez instalada no vehículo deberá presentar as puntas redondeadas e nas súas arestas non quedarán bordos ou rebarbas que puidesen causar calquera tipo de dano ou lesión. Poderase montar en posición horizontal ou vertical, de maneira que os carácteres alfanuméricos poidan ser lidos sen dificultade polos viaxeiros que ocupen as prazas traseiras. Admitirase que na citada placa conste o número de prazas autorizadas. No caso de instalarse un anteparo de seguridade que impida a correcta lectura da placa por parte dos usuarios deberá retirarse da súa posición orixinal e colocarse sobre o ángulo superior dereito do anteparo de modo que non sexa posible o seu fácil desprendemento. Exceptúase o caso do anteparo de tipo electromecánico que, debido á súa configuración, deberá levar esta identificación na parte fixa do anteparo, concretamente na súa esquina superior dereita. Se con posterioridade se desmontase o anteparo, a placa de identificación tería que ser de novo colocada na súa situación primitiva. B. Outros adhesivos dos vehículos Adhesivos nos cristais traseiros Permitiranse adhesivos para identificar a entidade de contratación telefónica á que estea adherida a licenza constituídos por unha franxa de ata 140 mm de altura, de material non reflectinte nin fluorescente, que poderá colocarse na parte inferior do cristal traseiro. Na portada: CONCELLO DE NARÓN Area de Goberno encargada da xestión dos servizos de autotaxis LIBRO DE RECLAMACIÓNS Nº de licenza Matrícula do vehículo Titular Domicilio Actividade: Autotaxi Libro número No reverso da portada: Transcribirase o contido das regras de utilización do Libro. Na primeira folla: Área de Goberno de (Area de Goberno encargada da xestión dos servizos de autotaxis) Dependencia: (domicilio da unidade administrativa municipal encargada da xestión dos servizos de autotaxis) LIBRO DE RECLAMACIÓNS Nº de licenza Matrícula do vehículo Titular Domicilio Actividade: Autotaxi Libro número DILIXENCIA: Para facer constar que este Libro se compón de ……. xogos de follas de reclamacións cuadruplicadas, seladas e numeradas, destinado a reclamacións contra o titular designado. ……………………… de …………………. de 20…. Na segunda e seguintes follas: Libro número Folla número Número de licenza Matrícula do vehículo Área de Goberno de (Área de Goberno encargada da xestión dos servizos de autotaxis) Dependencia: (unidade administrativa municipal encargada da xestión dos servizos de autotaxis) Domicilio: (domicilio da unidade administrativa municipal encargada da xestión dos servizos de autotaxis) Nome e apelidos do reclamante Documento nacional de identidade Domicilio, rúa ou praza Municipio …………………………………………. Provincia Teléfono Motivo da reclamación (data e sinatura) Ao final do primeiro exemplar figurará: “Para a súa remisión á ……………………………………………………(unidade administrativa municipal encargada da xestión dos servizos de autotaxis)”